als_Latn dik_Latn sag_Latn
Patozi për koalicionet: S’ka lëvizje radikale, FRD është një projekt ëndërrKryesore, Politikë Sunday, December 30th, 2012
Florenc Drizari
Astrit Patozi: Pas humbjes zgjedhjeve të 2013-ës, Rama s’do të ketë më shans të bllokojë tri ligjet
Kur mbeten rreth 6 muaj para mbajtjes së zgjedhjeve, kryetari i grupit parlamentar të Partisë Demokratike, Astrit Patozi, deklaron se nuk do të ketë lëvizje radikale brenda koalicionit të djathtë. Sipas tij, selia blu e ka “formulën fituese” që do ta shpallë sërish fituese në zgjedhjet e 23 qershorit 2013. “Unë nuk besoj se është ky momenti i duhur dhe nuk besoj se kemi kohë të bëjmë një lëvizje të tillë kaq radikale para zgjedhjeve të cilat në një farë mënyrë po trokasin. Ajo që ka rëndësi sipas meje, është që ti të shkosh në zgjedhje me një formulë fituese dhe ne besoj se e kemi këtë formulë fituese”, – deklaroi Patozi. Debati për formimin e koalicioneve parazgjedhore është rihapur që pas caktimit të datës së zgjedhjeve nga Presidenti i Republikës, Bujar Nishani, rreth një muaj më parë dhe fillimit nga puna të Komisionit Qendror të Zgjedhjeve. Edhe pse mbetet afërsisht edhe një gjysmë viti nga dita e votimeve, forcat e mëdha politike kanë filluar organizimet me strukturat partiake në qarqet kryesore të vendit.
Patozi për Ramën
Kreu i grupit parlamentar demokrat komentoi edhe ngërçin e krijuar mes mazhorancës dhe opozitës për mos votimin e tri ligjeve të integrimit, duke thënë se kjo çështje pritet të zgjidhet pas zhvillimit të zgjedhjeve të 23 qershorit të ardhëm me fitoren e PD-së. Lidhur me bllokimin e statusit Patozi bëri përgjegjës kryesocialistin Edi Rama.”Kjo do të jetë hera e fundit besoj që Edi Rama do të ketë mundësinë të bllokojë statusin e kandidatit dhe skenarët janë disa. Skenari i parë është që shqiptarët të kenë mundësi të votojnë shumicën e integrimit, pra, një shumicë me 3/5. Kjo sigurisht që do ti jepte fund gjithçkaje, pra shqiptarët do të kishin një shumicë integruese dhe kjo nuk është e pamundur. Por gjithsesi, nuk është skenari i vetëm. Edhe në rast se Edi Rama do të humbë thellë apo cekët në zgjedhjet e 2013-ës, unë kam bindjen që ai nuk do të ketë më mundësi që ta përdorë PS-në si kamikaze për të bllokuar aspiratat e vendit për t’u integruar në BE”, – tha Astrit Patozi në një intervistë për “AS”.
Për FRD-në
Astrit Patozi përjashtoi mundësinë e një koalicioni të mundshëm me FRD-në në zgjedhjet e ardhshme, duke e cilësuar këtë forcë politike një projekt ëndërr. “Partia Demokratike bën negociata dhe bën marrëveshje me realitete politike dhe jo me ëndrra politike. FRD është një projekt ëndërr”, – deklaroi Patozi. Aktualisht, FRD është duke organizuar strukturat e saj në rrethe dhe ende nuk e ka bërë të qartë se me cilën parti apo koalicion do të garojë në zgjedhjet e 2013-ës. Në deklaratat e fundit të krerëve të FRD-së, janë përjashtuar si koalicione të mundshme parazgjedhore dy forcat e mëdha politike, PD dhe PS.
Për KQZ-në
Ngërçi i krijuar mes mazhorancës dhe opozitës edhe në Komisionin Qendror të Zgjedhjeve për ndarje e mandateve, është komentuar edhe nga kreu i PD-së, i cili tha se forca politike që ai përfaqëson është e interesuar që kjo çështje të zgjidhet në bazë të ligjit. “PS mesa duket në paranojën e humbjes kërkon që t’i kontestojë zgjedhjet dhe t’i cenojë disa muaj para se sa ato të mbahen. Ky nuk është lajm i mirë. PD është krejtësisht indiferente për ndarjen e mandateve sipas qarqeve, sepse nuk është dëshira e PD ajo që të ndryshojë mandatet, por është ligji”, – tha Patozi. Ndërkaq, pas skadimit të afateve zgjedhore për ta ankimuar çështjen në Kolegjin Zgjedhor, për faktin se komisioni më i lartë i administrimit të zgjedhjeve nuk arriti të merrte një vendim me shumicë të cilësuar disa javë më parë, ndarja e mandateve vazhdon të mbetet e pa qartë edhe për disa përfaqësues të KQZ-së.
Vasilika Hysi: Sfida e PS-së, zgjedhjet e 23 qershorit
Deputetja socialiste, Vasilika Hysi, tha se Shqipëria do të marrë statusin e vendit kandidat për në BE gjatë qeverisjes së PS-së. Vasilika Hysi deklaroi se sfida kryesore e opozitës për vitin që vjen janë zgjedhjet e 23 qershorit. Deputetja socialiste e Qarkut të Tiranës tha se viti i ri do të nisë me intensifikim të aksionit politik të opozitës, për ta finalizuar me fitoren në zgjedhjet e 23 qershorit. Hysi tha se opozita është përgatitur me një strategji të detajuar, për të mundësuar zgjedhje të lira dhe demokratike. “Mbyllëm një vit me probleme të mëdha ekonomike dhe financiare. Është një vit ku shumë familje, njerëz me aftësi të kufizuara humbën të drejtën e tyre për kompensim, shumë njerëz humbën vendet e punës, familje të tjera janë përballur me papunësinë, por ajo që doja të theksoja është se viti 2013 është viti i sfidave të mëdha dhe një nga sfidat është realizimi me sukses i zgjedhjeve. Zgjedhjet e ndershme, demokratike janë baza e një shoqërie e cila ndërtohet dhe funksionon në bazë të barazisë dhe jo të pabarazisë, të një shoqërie ku të gjithë njerëzit të jetojnë me dinjitet dhe të barabartë, është viti i sfidave për t’u kthyer identitetin shumë shqiptarëve që sot janë të papunë, shumë njerëzve që u janë shkelur liritë e drejtat në këtë vit që ne do mbyllim”, – tha Hysi. Sipas saj, Kryeministri Berisha dhe qeveria e tij janë përgjegjës për dështimet deritanishme të Shqipërisë në rrugën e integrimit.
KLSH auditon MB-në, konstatohen shkelje
Kontrolli i Lartë i Shtetit gjatë auditimit të kryer në Ministrinë e Brendshme ka konstatuar shkelje në prokurime publike. Dëmi në buxhetin e shtetit i llogaritur nga këto shkelje llogaritet në vlerën 225.6 milionë lekë, ndërsa është kryer një kallëzim penal në prokurori ndaj kryetarit të komisionit të Prokurimeve Publike. Kontrolli i Lartë i Shtetit ka depozituar kallëzim penal pranë Prokurorisë së Rrethit Gjyqësor Tiranë për konsumim të figurës së veprës penale “Shpërdorimi i detyrës”, për Kryetarin e Komisionit të Prokurimit Publik, z. E. S. dhe 3 anëtarë të këtij Komisioni. KLSH kreu një auditim në Ministrinë e Brendshme me objekt: “Mbi zbatimin e ligjshmërisë dhe rregullshmërisë ekonomiko-financiare, për periudhën 1.1.2011 deri më 31.8.2012″. Ky auditim u krye konform kërkesave të programit të auditimit, rregullores së brendshme të organizimit dhe funksionimit të institucionit dhe standardeve të auditimit. “Disa operatorë të tjerë pjesëmarrës në tender të interesuar për të dalë fitues, kanë paraqitur ankim administrativ pranë Komisionit të Prokurimit Publik (KPP) për këto procedura. Nga vlerësimi i dokumentacionit të shqyrtimit administrativ të këtyre ankesave të marra nga Ministria e Brendshme dhe sistemi elektronik i prokurimeve të Agjencisë së Prokurimit Publik, rezultoi se, KPP ka vepruar në kundërshtim me rregullat e prokurimit publik, sepse nuk ka kualifikuar në kundërshtim me rregullat e prokurimit operatorët ekonomik të cilët kanë paraqitur ofertat në vlera më të ulëta. Për pasojë, në zbatim të këtyre vendimeve të KPP-së “Për prokurimin publik”, janë administrativisht përfundimtare; Autoritetet Kontraktore, Reparti Ushtarak nr. 1030, Poshnjë dhe reparti ushtarak 1001, Zall-Herr, mbi këtë bazë kanë lidhur kontratat me operatorët ankimues (fitues sipas vendimeve të KPP-së), duke i shkaktuar buxhetit të shtetit dëm ekonomik në vlerën 225.6 milionë lekë”.
als_Latn eus_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn